**VŠEOBECNÉ ZÁVÄZNÉ NARIADENIE OBCE SKÁROŠ č. 1/2021**

**o činnostiach, ktorých vykonávanie je na území obce Skároš zakázané alebo obmedzené**



**Návrh tohto všeobecne záväzného nariadenia (VZN)**

* Vyvesený na úradnej tabuli obce dňa: 14.01.2021
* Zverejnený na webovom sídle obce dňa: 14.01.2021
* Dátum začiatku lehoty na pripomienkové konanie: 14.01.2021
* Dátum ukončenia pripomienkového konania: 28.01.2021
* Doručené pripomienky: žiadne
* Vyhodnotenie pripomienok k návrhu VZN uskutočnené dňa: ------------------

**Schválené všeobecne záväzné nariadenie:**

* Na rokovaní Obecného zastupiteľstva miestnej 09.03.2021

samosprávy obce Skároš dňa:

* Vyhlásené vyvesením na úradnej tabuli obce dňa: 23.03.2021
* Zverejnené na webovom sídle: 23.03.2021
* VZN nadobúda účinnosť dňom: 08.04.2021
* VZN zvesené z úradnej tabule dňa:

 ................................................

 JUDr. Ľubomír VRANKA starosta obce

**Všeobecné záväzné nariadenie Obce Skároš**

**č. 1/2021 o činnostiach, ktorých vykonávanie je na území obce Skároš zakázané alebo obmedzené**

Obec Skároš v súlade  § 6 ods. 1 zákona č. 369/1990 Zb. o obecnom zriadení v znení neskorších zmien a doplnkov vydáva

**VŠEOBECNÉ ZÁVÄZNÉ NARIADENIE / ďalej len VZN / OBCE SKÁROŠ č. 1/2021 o  činnostiach, ktorých vykonávanie je na území obce Skároš zakázané alebo obmedzené**

Obecné zastupiteľstvo obce Skároš v zmysle §4 ods. 3 písm. n) , § 4 ods. 5 písm. a) bod 5, §11 ods. 4 písm. g) zákona č. 369/1990 Zb. o obecnom zriadení v znení neskorších zmien a doplnkov sa uznieslo na tomto VZN.

**Čl. I**

**Úvodné ustanovenia**

1. Toto VZN upravuje činnosti, ktorých vykonávanie je zakázané alebo obmedzené na určitý čas alebo na určitom mieste na území obce Skároš.
2. Na území obce Skároš je každý povinný zdržať sa činnosti, ktoré narúšajú verejnú čistotu, verejný poriadok, zdravé podmienky a zdravý spôsob života obyvateľov obce a sú v rozpore so všeobecne záväznými právnymi predpismi, dobrými mravmi a všeobecne uznávanými pravidlami občianskeho spolunažívania.

**Čl. II**

**Znečistenie verejného priestranstva**

1. V záujme ochrany života, zdravia, majetku a bezpečnosti obyvateľov, s cieľom zlepšiť vzhľad a životné prostredie sa na území obce Skároš zakazuje:
2. poškodzovať, znehodnocovať a ničiť akúkoľvek zeleň, verejné a pamiatkové objekty, bez súhlasu obce vysádzať stromy a rastliny na verejných priestranstvách,
3. poškodzovať, znehodnocovať a ničiť prvky drobnej architektúry – lavičky, nádoby na odpad, informačné tabule, vázy, stĺpy verejného osvetlenia, autobusové zástavky, zariadenie detských ihrísk,
4. vykonávať akúkoľvek činnosť, pri ktorej dochádza k nadmernému obťažovaniu obyvateľstva prachom, dymom, hlukom a vibráciami,
5. akýmkoľvek spôsobom znečisťovať verejné priestranstva,
6. vypaľovať trávu, trávnaté porasty a lístie, voľne spaľovať akýkoľvek odpad,
7. umývať, čistiť a opravovať motorové vozidlá na verejnom priestranstve,
8. vylievať alebo vypúšťať škodliviny, odpadové vody, fekálie, inak znečistenú vodu a iné tekutiny do pôdy alebo vodného toku,
9. odstavovať vraky vozidiel bez evidenčného čísla na verejnom priestranstve a na miestnych komunikáciách,
10. vchádzať znečistenými motorovými vozidlami na miestne komunikácie,
11. skladovať na verejnom priestranstve obaly, tovar, materiál, kontajnery a podobné prekážky a predmety, bez povolenia vydaného obcou,
12. ničiť, poškodzovať, znečisťovať, zamieňať, pozmeňovať, zakrývať, premiestňovať dopravné značky, orientačné a informačné zariadenia, turistické značky,
13. vstupovať so zvieratami na detské ihriská, športoviská, do areálu materskej školy a základnej školy, na cintorín,
14. znehodnocovať fasády verejných budov striekaním farieb, maľovaním, rezaním alebo iným spôsobom.

**Čl. III**

**Činnosti na určitý čas obmedzené**

1. Na území obce Skároš sa zakazuje výstavba a rekonštrukcia stavieb a bytov, údržba zelene motorovými mechanizmami / kosenie trávy /,rezanie, hobľovanie, frézovanie alebo iné spracovanie drevnej hmoty v nedeľu.
2. Počas konania pohrebov a cirkevných obradov sú zakázané nasledujúce činnosti v okruhu 100 m od kostola a cintorína: údržba zelene motorovými mechanizmami / kosenie trávy /, rezanie, hobľovanie, frézovanie alebo iné spracovanie drevnej hmoty, oslavy a akcie pri ktorých je produkovaný hluk, ktorý by rušil dôstojný priebeh pohrebného obradu alebo cirkevného aktu.

**Čl. IV**

**Lepenie plagátov**

Zakazuje sa znečisťovať verejné priestranstva a zariadenia umiestnené na nich ( autobusové zástavky, stĺpy verejného osvetlenia a obecného rozhlasu, orientačné a informačné zariadenia a pod. ) vylepovaním plagátov a iných propagačných materiálov.

Čl. V

**Nočný pokoj**

1. Čas nočného pokoja na území obce Skároš je od 22.00 hod. do 06.00 hod. nasledujúceho dňa.
2. Nočný pokoj sa zakazuje rušiť hlukom, infrazvukom, vibráciami nad mieru primeranú pomerom ( krik, spev, produkcia hudby, hluk motorov aut, strojov, zábavná pyrotechnika pod. ).
3. Zákaz sa nevzťahuje na vykonávanie prác pri zabezpečení údržby miestnych komunikácií a odstraňovaní havarijných situácií.

**Čl. VI**

 **Rušenie nočného pokoja prevádzkou motorových vozidiel**

1. Zakazuje sa jazdiť motorovým vozidlom ( auto, motocykel, štvôrkolka a pod. ) zámerne takým spôsobom, že motor, pneumatiky, alebo iné časti vozidiel vydávajú hlasné, nepríjemné a verejnosťou obťažujúce zvuky.
2. Zákaz podľa predchádzajúceho bodu sa netýka riadne organizovaných a povolených podujatí.

**Čl. VII**

**Používanie pyrotechnických výrobkov**

1. Používanie pyrotechnických výrobkov kategórie F2 a F3 je možné na území obce len v období od 31. decembra príslušného kalendárneho roku do 1. januára nasledujúceho kalendárneho roku, okrem spoločenských podujatí organizovaných obcou alebo schválených obcou podľa zákona č. 58/2014 Z. z. o výbušninách, výbušných predmetov a munícií, za prítomnosti odborne spôsobilej osoby.
2. Používanie pyrotechnických výrobkov ostatných kategórií sa obmedzuje na čas do 22 hod., okrem použitia pyrotechnických výrobkov v období od 31. decembra príslušného kalendárneho roka do 1. januára nasledujúceho kalendárneho roka.

**Čl. VIII**

**Používanie alkoholických nápojov**

Zakazuje sa používanie alkoholických nápojov na všetkých verejných priestranstvách, v parkoch, v areáli základnej školy a materskej školy, na detských ihriskách, športoviskách, na cintoríne, na autobusových zástavkách okrem prevádzky terás pohostinských zariadení a podujatí, ktorých organizovanie povolila obce Skároš alebo je obec Skároš organizátorom alebo spoluorganizátorom.

**Čl. IX**

**Miesta, ktoré podliehajú zákazu fajčenia**

Fajčenie sa zakazuje na týchto miestach:

1. areál základnej školy a materskej školy,
2. detské ihriská, športoviská a ostatné plochy prístupné deťom,
3. cintorín,
4. autobusové zástavky.

X

Kosenie pozemkov

Vlastníci pozemkov v zastavanom území obce sú povinný minimálne 2x ročne tieto

pozemky pokosiť.

**Čl. XI**

**Záverečné ustanovenia**

1. Všetky zmeny a doplnky tohto VZN podliehajú schváleniu obecného zastupiteľstva v Skároš.
2. Toto VZN bolo schválené uznesením obecného zastupiteľstva č. .04-09/03-2021 zo dňa 09.03.2021.
3. Toto VZN nadobúda platnosť dňom schválenia obecným zastupiteľstvom a účinnosť 15- tým dňom po vyvesení VZN na úradnej tabuli obce, t. j. dňa 08.04.2021.

 .......................................................

 JUDr. Ľubomír VRANKA

 starosta obce